D Allianz vom Abt isch noch dr Niiderlag usenandergheit, aber er het im Habsburger Leopold IV., Herzog vo Östriich und Graf vo Tirol, e neue Verbündete gege die ufständische Appezäller Buure gfunde. Dr Herzog het sich e Sicherig vo dr Verbindig zwüsche siim vorarlbärgisch-tirolische Bsitz und em habsburgische Thurgau erhofft. Er het si jüngere Brueder Friedrich IV. zum Füehrer vom Fäldzug gmacht. Wil die eidgenössische Ort im Johr 1394 e zwanzigjöhrige Friide mit em Huus Habsburg gschlosse gha hai, het dä Schachzug vom Abt d Schwyzer zwunge s Bündnis mit Appezäll z löse. D Appezäller si aber im Schwyzer Landrächt bliibe. Die acht alten Ort hai s abglehnt uf dr Site vo de Habsburger z kämpfe, wil si gseh hai, ass die im Gebiet vo dr hütige Ostschwiiz ihri Macht wei vergrössere und dass si ihne sälber denn chönnte gföhrlig wärde. Drfür het sich d Stadt Sanggalle wider uf d Site vo de Appezäller gstellt, wil si Angst gha hai, ass dr Abt chönnt z mächdig wärde.